<classify> JUMLA ya Tuzo 62 zitatolewa kwa viongozi, taasisi, idara, balozi, sekta za umma na binafsi zinazofanya vizuri ikiwemo ya Heshima kwa Marais wawili Rais John Magufuli na Rais wa China, Xi Jinping. Tuzo ya Heshima itatolewa kwa marais hao wawili kutokana na jitihada na mchango wao wa kipekee uliotukuka katika kulinda, kutetea, kuendeleza, kuchochea na kusimamia raslimali na kuleta maendeleo endelevu ya jamii zao. Akizungumza jijini hapa jana, Mwenyekiti wa Tuzo za Jamii Tanzania Tanzania Awards International Limited, Deonatus Malegesi alisema tuzo hizo zitakazotolewa Aprili 13, mwakani zinatolewa kwa mara ya pili na mara ya kwanza zilitolewa mwaka 2015 ambapo tuzo ya heshima alipewa hayati Baba wa Taifa, Mwalimu Julius Nyerere na Rais mstaafu wa Afrika Kusini, Nelson Mandela. Malegesi alisema mchakato wa kutafuta washindi una baraka zote za Ikulu na utafanyika kwa ushirikiano katika kutafuta washindi kwa njia ya upigaji kura na utafiti na utazinduliwa Oktoba 14, 2019 na kilele chake kitakuwa Aprili 13, 2020 ambapo tuzo zitatolewa na mgeni rasmi, Rais John Magufuli. Malegesi alisema pia itatolewa tuzo kwa mbunge bora, mwanasiasa mwenye mafanikio katika siasa za Tanzania, kampuni bora ya michezo ya kubahatisha na timu bora ya mpira wa miguu miongoni mwa Yanga, Simba na Azam.  <topic>: KITAIFA 